Author: elefant
Last saved by: agenda0
Company: MSSR

N á v r h
 na transformáciu Štátneho fondu telesnej kultúry do kapitoly MŠ SR

          Štátny fond telesnej kultúry je zriadený zákonom Národnej rady Slovenskej republiky zo 7. októbra 1993. Jeho základným cieľom je sústreďovať finančné prostriedky a využívať ich na rozvoj a podporu športu. Tento fond pôsobil do roku 1996 v rámci organizačnej štruktúry Ministerstva školstva SR a od roku 1997 ako samostatný právny subjekt. Tento fond sa zásadne odlišuje od ostatných fondov predovšetkým tým, že na prijatie rozhodnutia ministra o použití prostriedkov fondu je nevyhnutný predchádzajúci súhlas rady. Rada je 15-členná, zložená z dvoch tretín zo zástupcov občianskych združení pôsobiacich v oblasti športu a z jednej tretiny zo zástupcov ústredných orgánov štátnej správy. Týmto bolo garantované rovnocenné postavenie a spolurozhodovacie práva pre spolkovú sféru, v ktorej sa realizuje väčšina telovýchovného procesu a štátnu správu ako garanta štátnej starostlivosti o šport na Slovensku. 

Uznesením vlády SR č. 904/2001 zo dňa 26.9.2001 bolo schválené zrušenie Štátneho fondu telesnej kultúry a jeho transformácia do kapitoly Ministerstva školstva SR s účinnosťou od 1.1.2002. Zároveň v bode E.7. bolo uložené ministrovi školstva predložiť v termíne do 15. novembra 2001 na rokovanie vlády návrh transformácie Štátneho fondu telesnej kultúry do kapitoly Ministerstva školstva SR s účinnosťou od 1.1.2002 tak, aby doterajšie funkcie štátneho fondu boli zabezpečené formou programov. V súvislosti s touto transformáciou bolo uložené v bode E.11. predložiť Ministertsvu financií SR do 60 dní po zrušení štátnych fondov kompletné auditované účtovné výkazy vrátane záväzkov a pohľadávok k termínu ich zrušenia. 

V súčasnosti sú vydané a platné nasledovné právne normy a predpisy, ktoré upravujú hospodárenie Štátneho fondu telesnej kultúry:

- zákon Národnej rady SR č.264/1993 Z.z. o Štátnom fonde telesnej kultúry
- Vyhláška Ministerstva školstva SR č.287/1996 o podmienkach poskytovania prostriedkov   Štátneho fondu telesnej kultúry
- Štatút Štátneho fondu telesnej kultúry
- Rokovací poriadok rady Štátneho fondu telesnej koltúry 

             Ďalej sa objavuje odkaz na Štátny fond telesnej kultúry v nasledovných právnych normách:

- zákon NR SR č.288/1997 Z.z. o telesnej kultúre a zmene a doplnení zákona č.455/1991 Zb. o živnostenskom podnikaní /živnostenský zákon/ v znení neskorších predpisov / § 3 ods. 1 písm.a) a § 13 písm. b) /
- zákon  SNR č.194/1990 Zb. o lotériách a iných podobných hrách v znení neskorších predpisov ( § 4a ods. 9 )

     V návrhu zákona, ktorým sa rušia štátne fondy sa zároveň ruší Vyhláška Ministerstva školstva SR č.287/1996 o podmienkach poskytovania prostriedkov Štátneho fondu telesnej kultúry. Ďalej sa v zákone NR SR č.288/1997 Z.z. o telesnej kultúre a zmene a doplnení zákona č.455/1991 Zb. o živnostenskom podnikaní  vypúšťajú v §3 ods.1 písmeno b) a v §13 písmeno b) ustanovenia týkajúce sa zdrojov financovania telesnej kultúry z dôvodu zrušenia Štátneho fondu telesnej kultúry a v zákone SNR č.194/1990 Zb. o lotériách a iných podobných hrách sa v § 4a ods. 9 sa slová „ Štátneho fondu telesnej kultúry „ nahrádzajú slovami „Ministerstva školstva Slovenskej republiky“. Na základe týchto skutočností sa navrhuje zrušiť s pôsobnosťou od 1.1.2002 ešte vnútorné predpisy MŠ SR a to štatút fondu a rokovací poriadok fondu. 
      
      Dňom zrušenia Štátneho fondu telesnej kultúry prechádza majetok štátu v správe tohoto fondu do správy Ministerstva školstva SR. Týmto dňom prechádzajú aj práva a povinnosti   tohto fondu vyplývajúce z pracovnoprávnych vzťahov a z iných vzťahov, ako aj pohľadávky a záväzky tohto fondu na Ministerstvo školstva SR. Štátny fond telesnej kultúry  mal pri svojom vzniku v roku 1994 celkom deväť pracovníkov a prerozdeľoval cca 127 mil. Sk. V rámci programov hospodárnosti, ktoré sa realizovali v jednotlivých rokoch, počet pracovníkov klesol pre rok 2001 na šesť a pritom objem poskytovaných príspevkov na šport a telovýchovu narástol na 454 mil. Sk.  V rámci odboru športu dnešnej sekcie športu, detí a mládeže bude zriadené samostatné oddelenie ekonomiky, financovania a rozpočtu športu. Pracovníkmi tohto oddelenia budú zabezpečené doterajšie činnosti Štátneho fondu telesnej kultúry, predovšetkým:
-	financovanie vybraných projektov štátnej športovej reprezentácie, 
-	podpora najvýznamnejších medzinárodných športových podujatí na území Slovenska, 
-	rozvoj materiálno-technickej základne športu, rekonštrukcia a výstavba športových objektov tak na centrálnej úrovni, ako aj pre potreby regiónov,
-	financovanie činnosti  občianskych združení  pôsobiacich v oblasti telovýchovy a športu s celoslovenskou pôsobnosťou. 

V rámci tohto oddelenia budú zabezpečované aj doterajšie ekonomické činnosti odboru športu Ministerstva školstva SR. Programy v oblasti športu, ktoré boli zabezpečované Štátnym fondom telesnej kultúry budú od 1.1.2002 v plnom rozsahu realizované v rámci programu 026 - Národný program rozvoja športu v SR prostredníctvom jeho podprogramov a ich jednotlivých prvkov.
          
Na rozhodovanie o poskytovaní prostriedkov štátneho rozpočtu z kapitoly Ministerstva školstva pre potreby telovýchovy a športu bude s platnosťou od 1. januára 2002 zriadená rada ministra pre šport, zložená v prevažnej väčšine zo zástupcov rozhodujúcich občianskych združení pôsobiacich v športe. To znamená, že bude zachovaná doterajšia majorita občianskych združení, ktorá bola v Rade Štátneho fondu telesnej kultúry. 

2